ททท. ขอเชิญร่วมงานไหว้ครูมวยไทยโลกครั้งที่ 15 ประจำปี 2562 ณ อุทยานประวัติศาสตร์พระนครศรีอยุธยา
นางสุจิตรา จงชาณสิทโธ รองผู้ว่าการด้านสินค้าและธุรกิจท่องเที่ยว การท่องเที่ยวแห่งประเทศไทย (ททท.) กล่าวว่า ททท. ได้กำหนดแผนการส่งเสริมตลาดประจำปี 2562 ที่จะขยายฐานตลาดของนักท่องเที่ยวกลุ่มตลาดกลาง-บน เพื่อสร้างการรับรู้เอกลักษณ์และคุณค่าวิถีไทย ผ่านกิจกรรม เทศกาล และประเพณีของไทย จึงได้จัดทำโครงการไหว้ครูมวยไทยโลก ครั้งที่ 15 ร่วมกับ จังหวัดพระนครศรีอยุธยา กรมศิลปากร สมาคมครูมวยไทย สมาคมสถาบันศิลปะการต่อสู้ป้องกันตัวแบบไทย สมาคมกีฬามวยอาชีพแห่งประเทศไทย และสหพันธ์มวยไทยโลก ภายใต้แนวคิด "ครั้งหนึ่งในชีวิตการเรียนมวยไทยต้องมาร่วมพิธีไหว้ครูที่ประเทศไทย" โดยนำเสนอเอกลักษณ์ความเป็นไทย ซึ่งเป็นการส่งเสริมและสร้างความรู้ความเข้าใจให้กับชาวต่างชาติ ที่มีความสนใจการชกมวยไทย ได้เข้าใจ และเห็นความสำคัญของพิธีไหว้ครู ซึ่งทุกปีของการจัดงานได้รับการตอบรับจากนักมวยไทยทั่วโลก และผู้เข้าชมงานได้เป็นอย่างดี โดยนักมวยชาวต่างประเทศที่มาร่วมงานมากที่สุด 5 อันดับแรก ได้แก่ อินเดีย บราซิล อังกฤษ สหรัฐอเมริกา และอุซเบกิสถาน        ทั้งนี้ ภายในงานมีกิจกรรมมากมายให้ได้เข้าร่วม อาทิ การแข่งขันชกมวยไทยอาชีพระหว่างนักมวยชาวไทยและนักมวยชาวต่างชาติ สาธิตและฝึกสอนมวยไทยโบราณทั้ง 4 สาย การออกร้านของค่ายมวยไทยที่มีชื่อเสียง และการสาธิตการตีมีดและดาบจากบ้านอรัญญิก เป็นต้น ซึ่งคาดว่าในปีนี้จะมีเงินสะพัดจากการจัดงานกว่า 30 ล้านบาท         ขอเชิญชวนผู้ที่สนใจร่วมงานไหว้ครูมวยไทยโลกครั้งที่ 15 ประจำปี 2562 ระหว่างวันที่ 16-17 มีนาคม 2562 เวลา 13:00 – 19:30 น. ณ วัดมหาธาตุและวัดหลังคาขาว อุทยานประวัติศาสตร์พระนครศรีอยุธยา จังหวัดพระนครศรีอยุธยา